钦定古今图书集成/明伦汇编/官常典/第219卷 > 陈尧佐
## 钦定古今图书集成/明伦汇编/官常典/第219卷 > 陈尧佐

按《宋史》本传：“尧佐，字希元，进士及第，历魏县中牟尉。
为《海喻》一篇，人奇其志。以试秘书省校书郎知朝邑
县。会其兄尧叟使陕西，发中人方保吉罪，保吉怨之，
诬尧佐以事，降本县主簿，徙下邽。迁秘书郎，知真源
县，开封府司录参军事，迁府推官。坐言事忤旨，降通
判潮州。修孔子庙，作韩吏部祠，以风示潮人。民张氏
子与其母濯于江鳄鱼尾而食之，母弗能救。”尧佐闻
而伤之，命二吏拏小舟操网往捕。鳄至暴，非可网得。
至是，鳄弭受网，作文示诸市而烹之，人皆惊异。召还，
直史馆、知寿州。岁大饥，出奉米为糜粥，食饿者，吏人
悉献米至，振数万人。徙庐州，以父疾请归，提点开封
府界事，后为两浙转运副使。钱塘江篝石为堤，堤再
岁辄坏，尧佐请下薪实土乃坚久，丁谓不以为是，徙
京西转运使，后卒如尧佐议。徙河东路，以地寒民贫，
仰石炭以生，奏除其税。又减泽州大广冶铁课数十
万。徙河北，母老祈就养，召紏察在京刑狱，为御试编
排官，坐置等误，降官，监鄂州茶场。天禧中，河决，起知
滑州，造木龙以杀水怒，又筑长堤，人呼为“陈公堤。”初
营永定陵，复徙京西转运使，入为三司户部副使，徙
度支。同修《真宗实录》。不试中书，特擢知制诰兼史馆
修撰，知通进、银台司。进枢密直学士、知河南府，徙并
州。每汾水暴涨，州民辄忧扰，尧佐为筑堤，植柳数万
本，作“柳溪”，民赖其利。召同修《三朝史》，代弟尧咨同知
开封府，累迁右谏议大夫，为翰林学士，遂拜密枢副
使。祥符知县陈诂治严急，吏欲罪诂，乃空县逃去。太
后果怒，而诂连吕夷简亲执政，以嫌不敢辨。事下枢
密院，尧佐独曰：“罪诂则奸吏得计，后谁敢复绳吏者？”
诂由是得免。以给事中参知政事，迁尚书吏部侍郎。
太后崩，执政多罢，以户部侍郎知永兴军。过郑，为郡
人王文吉以变事告，下御史中丞范讽劾治，而事乃
辨。改知庐州，徙同州，复徙永兴军。初，太后遣宦者起
浮图京兆城中，前守姜遵尽毁古碑碣，充砖甓用。尧
佐奏曰：“唐贤人墓石，今十亡七八矣，子孙深刻大书，
欲传之千载，迺一旦与瓦砾等，诚可惜也。其未毁者，
愿敕州县完护之。”徙郑州。会作章惠太后园陵，州供
张甚严，赐书褒谕。既而拜同中书门下平章事、集贤
殿大学士，以灾异数见，罢为淮康军节度使、同中书
门下平章事、判郑州。以太子太师致仕，卒，赠司空兼
侍中，谥文惠。尧佐少好学，父授《诸子经》，其兄未卒业，
尧佐窃听，已成诵。初肄业锦屏山，后从种放于终南
山。及贵，读书不辍，善古隶八分，为《方文》字，笔力端劲，
老犹不衰。尢工诗，性俭约，见动物必戒左右勿杀，器
服坏，随辄补之，曰：“无使不全见弃也。”号知馀子。自志
其墓曰：“寿八十二不为夭，官一品不为贱，使相纳禄
不为辱。三者粗可归息于父母栖神之域矣。”陈抟尝
谓其父曰：“君三子皆当将相，惟中子贵且寿。”后如抟
言，有集三十卷。又有《潮阳编》《野庐编》《愚丘集》《遣兴集》。